stanford-oval/wikipedia huggingface dataset:
פרנקים ריפוארים
חוקים ריפואריים

במחצית הראשונה של המאה ה-7 קיבלו הריפוארים את החוק הריפוארי (Lex Ripuaria), קודקס חוקים החל רק עליהם, מהפרנקים הסאלים השולטים. הסאלים, בהתאם למנהג הרומאים לפניהם, אישרו מחדש בעיקר חוקים שכבר היו בשימוש על ידי הריפוארים, כדי שאלה יוכלו לשמור על החוקה המקומית שלהם.
ראו גם

פרנקים
פרנקים סאלים
הערות שוליים

1 2  אורה לימור, "ממלכת הפרנקים בימי כלוביס ויורשיו", בתוך: ראשיתה של אירופה, כרך ב, יחידה 3, האוניברסיטה הפתוחה, תשס"ג 2003, עמ' 18.
קלן הרומית, העיר הראשית של הפרנקים הריפוארים.
מש"ק

ערך זה עוסק במפקד שאינו קצין. אם התכוונתם למרכז שיטור קהילתי, ראו .
מַשָ"ק (ראשי תיבות: מפקד שאינו קצין) הוא נגד או חוגר (חייל סדיר שאינו קצין) הנושא בתפקיד פיקודי או באחריות על תחום מקצועי השונה מזה של יתר החוגרים והנגדים ביחידתו. בניגוד לשמו, בצה"ל השם מש"ק משמש לעיתים גם לתיאור תפקידים שאין בהם פיקוד.
בצה"ל

בצה"ל מקבל את התואר כל חוגר או נגד בעל סמכות מתחילת שירותו, לאחר מעבר קורס מסמיך למקצועו או אם עבר הסמכה בשטח. כך, מש"ק לוחמה זעירה (לו"ז) הוא מש"ק שבאחריותו להדריך לוחמה זעירה, ומש"קית ת"ש (תנאי שירות) אחראית על העברת בקשות חיילים למתן הקלות בתנאי השירות שלהם.
לצד תפקידים כגון מפקד כיתת חיל רגלים או מפקד טנק, או תפקידים בעלי סמכות מקצועית, כגון מש"ק משמעת – גם שמם של תפקידים אשר אין בהם היבט פיקודי, וכן של תפקידים המועברים בחפיפה ואינם מצריכים הכשרה מקצועית או הסמכה רשמית, זוכים לתחילית "מש"ק". על כן, מש"ק הוא בעצם חייל אשר נושא בתפקיד "עצמאי" כלשהו שיש בו אחריות גדולה יחסית; למשל מש"ק אימונים, מש"ק תקציבים וכיוצא בזה.
בפועל נעשה שימוש נרחב למדי בכינוי מש"ק, עד כדי כך שהוא החליף למעשה את התחילית "אחראי"; כך, לדוגמה, חייל האחראי על ניהול דואר צבאי בלשכות מטה מכונה 'מש"ק דואר'; האחראי על העברת מחילות לחיילים שנדונו למחבוש מכונה 'מש"ק מחילות', אפסנאי שעבר קורס הכשרה מכונה 'מש"ק לוגיסטיקה', חייל בבית דין צבאי נקרא 'מש"ק משפטים' וחייל בחיל המודיעין יכול לקבל תפקידים כמו 'מש"ק מערך' או 'מש"ק ביטחון מידע', בהם אין כלל פיקוד.
בצה"ל > רס"פ

בצה"ל, רב-סמל פלוגתי (רס"פ) הוא מפקד האחראי בפלוגה על התחומים המנהלתיים תומכי הלוחמה: ציוד, מזון, משמעת וכיוצא בזה.
לרוב הרס"פ הוא חיל בדרגת סמל-ראשון ונמנה עם ותיקי הסגל הפיקודי בפלוגה.
מפקדו המקצועי, מ"פ המפקדה, אשר ממונה על הלוגיסטיקה ברמה הממונה ומנחה גם את הרס"פים כיצד לעבוד.
מפקדו הישיר, המ"פ, אשר ממנו הרס"פ מקבל פקודות ישירות, לוחות זמנים וקווים מנחים לביצוע תפקידו.
מלבד אלה, הרס"פ משתף פעולה עם דמויות מפתח רבות ברמה הממונה, בהן:
קצין הלוגיסטיקה - מולו חתום הרס"פ על כלל הציוד הפלוגתי וממנו מקבל פריטי ציוד שהפלוגה צריכה.
נגד המטבח - יחד איתו על הרס"פ להסדיר את משיכת המזון ובחלק מהפלוגות גם את מוצרי הניקיון לפלוגתו.
קצין הרכב - יחד איתו מנהל הרס"פ את הנסיעות המנהלתיות והמשימות השוטפות המצריכות כלי רכב
קצין הטנ״א - יחד איתו מנהל הרס"פ את לוח העבודה של הפלוגה על הרק"מים (במידה וישנם ובמידה שלא ממונה על הנושא קצין הפעלה שגם הוא מטעם חיל הטנ״א).
מהצד השני של המתרס, כלפי החיילים הרס"פ הוא מקור אליו ניתן לפנות עם בעיות שונות הנוגעות למנהלה ודמות האחראית על משימות המנהלה הרבות העולות על הפרק.
לעיתים ממונה לרס"פ סגן (המכונה סרס"פ) אשר עוזר לרס"פ להתמודד עם עומס העבודה האופייני לתפקיד זה ומוסיף את קולם של החיילים למקום בו נופלות החלטות חשובות.
בצה"ל > בתרבות הישראלית

השימוש הנרחב בכינוי קשור גם בהומור צה"לי, המייחס חשיבות מזויפת לבעלי תפקידים אזוטריים, אמיתיים או בדיוניים כאחד, דוגמת 'מש"ק ממטרות' – חייל האחראי על מערכת ההשקיה של הצמחייה בבסיס.
דמותו של הרס"פ נתפסת לעיתים כמאיימת ומשליטת משמעת, בדומה לדמותו של נגד המשמעת. הדבר בא לידי ביטוי בשיר "עוזי עוזי", שכתב אלברט סבג על-פי חוויותיו בצה"ל, בביצוע הגשש החיוור: ”הרב סמל הפלוגתי, שלוש לירות הקניס אותי”.
ראו גם

דרגה צבאית
מש"ק ת"ש
הערות שוליים

↑  הרמה הממונה - המסגרת הצבאית שלה הפלוגה כפופה, יכולה להיות גדוד, חטיבה או אוגדה.
↑  נסים זמיר, "עוזי עוזי": איך שיר שנכתב בכלא הפך ללהיט ענק, סקופ
| --- | --- |
בקרת זהויות :  GND: 4187055-4  HDS: 024635  NARA: 10665600
משפחת אורסיני

סמל משפחת אורסיני
טירת ברצ'נו
פייטרו פרנצ'סקו אורסיני, ויתר על תואר דוכס גרווינה והיה לנזיר דומיניקני ולאפיפיור בנדיקטוס השלושה עשר
פאולו ג'ורדנו אורסיני, מצביא מקצועי והדוכס הראשון של ברצ'נו, שרצח את אשתו איזבלה, בתו של פטרונו הפוליטי, קוזימו הראשון דה מדיצ'י, דוכס טוסקנה
משפחת אורסיני (באיטלקית: Famiglia Orsini) היא משפחת אצולה איטלקית עתיקה ומכובדת, ממשפחות האצולה של רומא ויריבתן של משפחת קולונה ובית בורג'ה. המשפחה התפצלה למספר ענפים בטוסקנה, בממלכת נאפולי ואף באוסטריה. בין בני המשפחה 34 קרדינלים, שלושה אפיפיורים (סלסטינוס השלישי, ניקולאוס השלישי ובנדיקטוס השלושה עשר) ומצביאים-שכירים לשלל שליטים. עיקר כוחה של המשפחה היה בעת ימי הביניים והרנסאנס האיטלקי, רוב כוחה שקע במאה ה-17. איזבלה אורסיני, צאצאית המשפחה, ילידת 1975 ושחקנית במקצועה ("פרז הצעיר"), נישאה לנסיך ממשפחת המלוכה הבלגית בשנת 2009.
היסטוריה

מקורה של המשפחה ממשפחת בובונה, משפחה רומאית מן המאה ה-11, ראשי המשפחה הראשונים נטלו את שם המשפחה בובונה-אורסיני. מקור כוחה ועושרה של המשפחה נובע מג'קינטו בובונה (Giacinto Bobone), שנבחר ב-1191 לאפיפיור סלסטינוס השלישי. הוא היה נפוטיסט, שדאג לשבץ את אחייניו כקרדינלים והעניק להם נכסים, לאחיינו ג'ובאני העניק נחלות (פייף) בנפת רומא ולאחיינו אורסו די בובונה העניק משרה בכירה במנהל העיר רומא. שם המשפחה אורסיני נובע מאורסו זה.
במאה ה-13 התפצלה המשפחה לשני ענפים. נפולאון אורסיני, שהיה מצביא-שכיר של מדינת האפיפיור עבר לעיר מנופולה (Manoppello), שם התקיים ענף משפחת אורסיני עד 1553. מתאו רוסו "הגדול" היה ב-1241 למושל רומא ומגינה וראש מפלגת הגואלפים, שתמכה במדינת האפיפיור (מול מפלגת הגיבלינים, תומכי האימפריה הרומית הקדושה, בראשות משפחת קולונה). למתאו היו עשרה בנים, שחילקו ביניהם את נכסיו, הבולט בהם היה ג'ובאני שנבחר ב-1277 לאפיפיור ניקולאוס השלישי.
ענף מונטרוטונדו

הענף העיקרי של המשפחה נותר ברומא והיה מקורב מאוד למינהל מדינת האפיפיור. בסיס המשפחה היה בארמון שרכשה ב מאה ה-12 בעיירה מונטרוטונדו (Monterotondo) שבפאתי רומא. רבים מבני המשפחה כיהנו כקרדינלים ונשאו במשרות בכירות בקוריה של הכס הקדוש והיו סנטורים של רומא, בהם נפולאון בן בנו השלישי של מתאו רוסו שהיה קרדינל ונשא משרות ניהול בכירות במדינת האפיפיור בין 1288 ל-1324.
רבים מבני המשפחה היו מצביאים שכירים, בהם פרנצ'סקו שהוביל את צבא פירנצה במלחמתה נגד בית ויסקונטי מדוכסות מילאנו ב-1370, והאחים ג'קומו ולורנצו שנלחמו במאה ה-15 בשירות מדינת האפיפיור, ממלכת נאפולי ופירנצה. בתו של ג'קומו, קלריצ'ה, הייתה רעייתו של לורנצו דה מדיצ'י ("המפואר"). הקרדינל ג'ובאני בטיסטה אורסיני נרצח על ידי צ'זרה בורג'ה ב-1502 לאחר שהוביל את המתנגדים לאביו, האפיפיור המושחת אלכסנדר השישי.
במהלך השנים ניהלה המשפחה יריבות מרה עם משפחת קולונה עד כי ב-1511 קץ האפיפיור יוליוס השני ביריבות בין משפחות קולונה ואורסיני והוציא בולה אפיפיורית המשכינה שלום בין שתי המשפחות. ב-1571 נחתם השלום בין המשפחות כאשר ראשי שתי המשפחות נשאו לנשים את אחייניותיו של האפיפיור סיקסטוס החמישי. בית המשפחה ברומא הוקם על בסיסו של תיאטרון מרקלוס.
כוחה של המשפחה התדלדל בסוף המאה ה-16 בשל אובדן נחלות. אחוזת וארמון מונטרוטונדו נמכרו למשפחת ברבריני ב-1641 ולכן מוכר כיום כארמון אורסיני-ברבריני.
ענף ברצ'נו

בן נוסף של מתאו רוסו, נפולאון, קיבל נחלות בצפון לאציו, בהן ברצ'נו (Bracciano) ונרולה (Nerola). בשנת 1426 הוקמה טירת ברצ'נו, מעוזם החזק ביותר של בני משפחת אורסיני. אחד מבני ענף זה של המשפחה היה ג'נטילה וירג'יניו אורסיני (Gentile Virginio Orsini; 1434-1497), שליח חילוני של מדינת האפיפיור לממלכת נאפולי, תאריו נשללו ממנו על ידי האפיפיור אלכסנדר השישי (בורג'ה), לטובת משפחות קולונה ובורג'ה. אך המשפחה התאוששה תחת שלטונם של האפיפיורים לאו העשירי וקלמנס השביעי מבית מדיצ'י ובני המשפחה החלו מראשית המאה ה-16 לשאת בזכאות לתואר נסיכי מדינת האפיפיור (Principe assistente al Soglio pontificio), תפקיד בו מכהנים בכל עת זוג נסיכים משתי משפחות אצולה רומאיות שונות המתמנים על ידי הקוריה הרומאית.
ב-1560 הוכתר פאולו ג'ורדנו (Paolo Giordano; 1541-1585) לדוכס הראשון מברצ'נו לאחר שנשא לאשה את איזבלה, בתו של קוזימו הראשון דה מדיצ'י, דוכס טוסקנה. הוא חי ברומא, בנפרד מאשתו שחיה בפירנצה, אך ב-1576 חנק אותה למוות כי חשד בה בניאוף ונאלץ לברוח לצפון איטליה. בנו וירג'יניו (Virginio Orsini ;1572–1615) הוכתר לנסיך האימפריה הרומית הקדושה. אחיו אלסנדרו היה קרדינל ולגאט (שליח אפיפיורי).
במאה ה-17 עברה המשפחה להשתכן ברומא וצברה חובות כבדים. פלביו (Flavio ;1620–1698), הדוכס הנסיך האחרון של ברצ'נו נאלץ למכור את הדוכסות.
הענף הנפוליטאני

נכדו של מתאו רוסו, ג'נטילה השני, היה פודסטה בויטרבו ושופט עליון בממלכת נאפולי (החל מ-1314). צאצאיו ייסדו את השושלת הנפוליטנית של המשפחה. ב-1407, בעקבות תמיכת ראש המשפחה במרד של קרלו החמישי, מלך נאפולי במלכה ג'ובאנה הראשונה, הוחרמו נכסי המשפחה ויחסיה עם כתר נאפולי התערערו. היחסים עם הכתר התחזקו בדור הבא, אך בדור שלאחר מכן תמכה המשפחה באלפונסו החמישי, מלך אראגון, שכבש את ממלכת נאפולי. בתמורה לתמיכת המשפחה העניק לה המלך את דוכסות בארי.
ענף פיטיליאנו

רומאנו (Romano), בנו השני של מייסד השושלת הנאפוליטנית ג'נטילה השני, כבש את סובאנה שבטוסקנה והשתלט על נחלות פיטיליאנו (Pitigliano) ונולה. במהלך מלחמות המחצית הראשונה של המאה ה-15 מול רפובליקת סיינה ומשפחת קולונה, אבדו למשפחת אורסיני נחלות רבות באזור ורק פיטיליאנו נותרה בשליטת משפחת אורסיני. בני ענף זה של המשפחה נטלו חלק במלחמות האיטלקיות כמצביאים שכירים בכל הצדדים (דוכסות מילאנו, הרפובליקה של ונציה, ספרד וצרפת). בראשית המאה ה-16 יצרו שתיים מבנות המשפחה קשרי נישואין עם משפחות האצולה החזקות פארנזה ומדיצ'י. ג'רונימה נישאה לפייר לואיג'י פרנזה, ממזרו של האפיפיור פאולוס השלישי) ומרציה נישאה לג'אן ג'אקומו מדיצ'י.ב-1604 הועברה פיטיליאנו לידיי משפחת מדיצ'י.  ב-1640 נכחד ענף זה של המשפחה.
ענף גרווינה

ענף זה של המשפחה הוא היחיד ששרד עד ימינו וקרוי על שם העיר גרווינה (Gravina) שבמחוז פוליה. הענף המשפחתי נוסד במאה ה-15 על ידי פרנצ'סקו, בן של דוכס ברצ'נו, שזכה בפייף כהוקרה על כך שנלחם לצד ממלכת נאפולי ודרך נישואין רכש את תואר רוזן גרווינה. בניו היו ראשי מסדר ההוספיטלרים של רודוס. גם ענף משפחתי זה ידע יריבות עם בית בורג'ה והדוכס הרביעי, פרנצ'סקו, נרצח ב-1503 על ידי צ'זרה בורג'ה.
אחד מיורשי המשפחה, פייטרו פרנצ'סקו (Pietro Francesco; 1650–1730), ויתר על ההון והתואר והפך לנזיר דומיניקני, ב-1724 נבחר לאפיפיור בנדיקטוס השלושה עשר, האפיפיור האחרון ממשפחת אורסיני. השושלת המשיכה עם אחיינו ברנרדו, שקיבל תואר נסיכי מדינת האפיפיור (Principe assistente al Soglio pontificio). ענף זה של המשפחה המשיך את הזכאות לתואר עד 1958, בשנת 1724 הוכתר ברנרדו לנסיך האימפריה הרומית הקדושה על ידי קרל השישי, קיסר האימפריה הרומית הקדושה.
במאה ה-18 עברה המשפחה לרומא. הדוכס דומניקו (Domenico ;1790–1874) היה ב-1850 לשר הצבא של צבאות האפיפיור ולסנטור של רומא. השריד האחרון לקו זה של המשפחה הוא הנסיך דומניקו נפוליאונה אורסיני ד'ארגונה, דוכס גרווינה, יליד 1948 (Domenico Napoleone Orsini d'Aragona).
אורסיני-רוזנברג

משפחת רוזנברג הייתה משפחת אצולה נמוכה מאוסטריה, שראשיתה ב-1322 ליד העיר גראץ, שעלתה בכוח ובנכסים כתוצאה מנאמנותה לבית הבסבורג. ב-1633 קיבל לראשונה בן המשפחה יוהנס אנדרס פון רוזנברג תואר פרייהר (Freiherr, "לורד") של האימפריה הרומית הקדושה. ומשנת 1681 נשאה המשפחה בתואר רייכסגראף (Reichsgraf, רוזן) והיה שמור לה מושב ברייכסטאג של האימפריה הרומית הקדושה. ב-1683 שונה שם המשפחה לאורסיני-רוזנברג במטרה להשתלט על נחלות משפחת האצולה האיטלקית השוקעת, אך ככל הנראה ללא תוקף משפטי.
ב-1790 הוכתר פרנץ קסאוור וולפגנג פון אורסיני-רוזנברג (Franz Xaver Wolfgang von Orsini-Rosenberg) לנסיך האימפריה הרומית הקדושה.
הערות שוליים

↑  תפקידים בחצר האפיפיור
| --- | --- |
בקרת זהויות :  NLI: 987007284300605171  GND: 118590286  NKC: xx0187533  VcBA: 495/73749  VIAF: 13099769   WorldCat (עם VIAF): 13099769
ג'ונתן אייזק

| --- | --- |

אייזק בשנת 2019
 לידה:  3 באוקטובר 1997 (בן 27) ניו יורק שבארצות הברית
 עמדה:  פאוור פורוורד, סמול פורוורד
 גובה:  2.08 מטרים
 מספר:  1
 מכללה:  אוניברסיטת המדינה של פלורידה
 דראפט:  בחירה שישית, 2017 אורלנדו מג'יק
 קבוצות כשחקן
 2017–:  אורלנדו מג'יק
ג'ונתן ג'ודה אייזק (באנגלית: Jonathan Judah Isaac; נולד ב-3 באוקטובר 1997) הוא כדורסלן אמריקאי המשחק בעמדות הפאוור פורוורד והסמול פורוורד בקבוצת אורלנדו מג'יק מליגת ה-NBA. שיחק באוניברסיטת המדינה של פלורידה.
נעורים וקריירת מכללות

אייזק נולד ברובע הברונקס שניו יורק, בנה של ג'קי אלן ילידת סנט קיטס, ולו חמישה אחים ואחיות. בגיל 10 עבר עם משפחתו לנייפלס שבפלורידה. לאחר שנתיים בתיכון בעיר מגוריו עבר לבית הספר הבינלאומי בהוליווד שבפלורידה ובשנתו האחרונה למד בפנימיית הספורט אקדמיית IMG בבריידייטון שבפלורידה.
בליגת המכללות שיחק בעונת 2016/2017 באוניברסיטת המדינה של פלורידה. הוא סיים את העונה עם ממוצע של 12 נקודות ו-7.8 ריבאונדים למשחק. בתום העונה נבחר לחמישיית שחקני העונה הראשונה בליגת ה-ACC אליה משתייכת פלורידה סטייט.
קריירת ה-NBA

בדראפט ה-NBA‏ 2017 נבחר במקום השישי על ידי אורלנדו מג'יק. פציעה בקרסולו הימני הגבילה את אייזק, ומנעה ממנו לשחק במשך רוב אותה עונה. בעונתו השנייה הפך לשחקן חמישייה קבוע, ותרם 9.6 נקודות ו-5.5 ריבאונדים בממוצע למשחק.
ב-1 בינואר 2020 נפצע בברכו השמאלית, ונאלץ להחמיץ את 21 המשחקים הבאים. ב-2 באוגוסט, במשחק השני מאז חזרתו מהפציעה, סבל מקרע ברצועה הצולבת הקדמית של אותה הברך, בגינו הושבת ממשחק עד לסיום עונת 2019/2020.
בדצמבר 2020 חתם באורלנדו על הארכת חוזה ל-4 עונות נוספות, החל מעונת 2021/2022, בסך כ-80 מיליון דולר.
סטטיסטיקות הקריירה > בעונה הסדירה של ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2017/2018 | אורלנדו | 27 | 10 | 19.9 | 0.379 | 0.348 | 0.760 | 3.7 | 0.7 | 1.2 | 1.1 | 5.4 |
| 2018/2019 | אורלנדו | 75 | 64 | 26.6 | 0.429 | 0.323 | 0.815 | 5.5 | 1.1 | 0.8 | 1.3 | 9.6 |
| 2019/2020 | אורלנדו | 34 | 32 | 29.2 | 0.470 | 0.340 | 0.779 | 6.8 | 1.4 | 1.6 | 2.3 | 11.9 |
| 2022/2023 | אורלנדו | 11 | 0 | 11.3 | 0.415 | 0.400 | 0.556 | 4.0 | 0.5 | 1.3 | 0.4 | 5.0 |
| קריירה |  | 147 | 106 | 24.7 | 0.434 | 0.333 | 0.789 | 5.3 | 1.0 | 1.1 | 1.4 | 9.0 |
סטטיסטיקות הקריירה > בפלייאוף ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2018/2019 | אורלנדו | 5 | 5 | 27.4 | 0.275 | 0.200 | 0.875 | 6.2 | 0.4 | 0.4 | 1.0 | 6.6 |
| קריירה | קריירה | 5 | 5 | 27.4 | 0.275 | 0.200 | 0.875 | 6.2 | 0.4 | 0.4 | 1.0 | 6.6 |
הערות שוליים

↑  אייזק עבר ניתוח בברכו, באתר אורלנדו מג'יק, 7 באוגוסט 2020
↑  אורלנדו מחתימה את אייזק ופולץ על הארכת חוזה, באתר ESPN,‏ 21 בדצמבר 2020
עבירות מין בצה"ל

בצה"ל מתקיימות עבירות מין, מהטרדה מינית ועד אונס. בחלק מהמקרים נובעות העבירות מיחסי מרות המתקיימים בצבא.
שכיחות

בשנת 2020 התקבלו 1,542 תלונות על עבירות מין בצה"ל. מתוך תלונות אלה, 535 היו על הטרדות מילוליות, 391 על מעשים מגונים, 319 על הטרדות פיזיות ו-26 על עבירות אונס או ניסיון לאונס. בנוסף, היו גם 92 תלונות על מקרים של הצצה, צילום לא מורשה והפצה, ו-28 תלונות על יחסי מרות אסורים.
היסטוריה

בשנת 1979 פורסמה פקודת מטכ"ל בנושא איסור פגיעה על רקע מיני. הפקודה עודכנה במשך השנים.
בשנת 2005 ערך מבקר המדינה ביקורת מפורטת על אופן הטיפולו של צה"ל במקרים של הטרדות מיניות בצבא. בדוח נמצא שפקודת המטכ"ל בנושא אינן מספיק ברורות, ובשל כך הטיפול במקרים רבים ארך זמן רב מדי וגרם לכך שהיו ליקויים בעבודת קציני השיפוט. לפי נתוני יועצת הרמטכ"ל לענייני מגדר בשנת 2004 התקבלו 358 דיווחים על פגיעה מינית. 91% מהמקרים המדווחים התרחשו במסגרת הצבאית בשטחי צה"ל, כאשר כמחצית מהפוגעים היו בשירות חובה, 30% היו מפקדים, ו־20% היו אנשי מילואים, אזרחים עובדי צה"ל ואזרחים. כרבע מהנפגעות סירבו לכל הליך משפטי. 4% מהתלונות היו על תקיפות מיניות נגד חיילים גברים שבוצעו על ידי גברים אחרים.
בשנת 2012 צה"ל הקים את מרכז ההתמודדות והתמיכה (אשר מכונה בקיצור "מהו"ת") שנועד לסייע לחיילות וחיילים שעברו פגיעה מינית או בעיות דומות. מספרים המקרים שדווחו למרכז ההתמודדות והתמיכה גדל באופן משמעותי מ-561 מקרים בשנת 2013, ל-1,104 מקרים בשנת 2018, ו־1,100 מקרים בשנת 2019. סקר אקדמי שנערך באותה התקופה על 1,112 חיילות בשירות הסדיר מצא ש־81% מהן דיווחו על כך שחוו הטרדה מינית כלשהי, בעוד ש-26% דיווחו על מקרים של שוחד מיני, 19% על מקרים של חשיפה מגונה ו־8% דיווחו על מקרים של מעשים מיניים בכפייה.
בשנת 2022 ערך מבקר המדינה בדיקה ביחס לרווחתם של חיילים המשרתים במשטרה, במג"ב ובשב"ס. בבדיקה נמצא ש־25% ממשרתות החובה דיווחו על כך שחוו פגיעה מינית אחת או יותר במהלך שירותן, בעוד שבשב"ס כ-38% ממשרתות החובה דיווחו שהן שחוו פגיעה מינית אחת או יותר במהלך שירותן. 70% מהפגיעות בוצעו על־ידי איש קבע או מפקד. בנוסף, 70% מאלו שהגישו תלונות על פגיעות מיניות דיווחו שהתלונות טופלו באופן בלתי מספק או שלא טופלו כלל.
פקודת מטכ"ל

בשנת 1979 פורסמה פקודת מטכ"ל בנושא איסור פגיעה על רקע מיני. הפקודה עודכנה במשך השנים. בפקודה נרשם שחיילים וחיילות שהוטרדו מינית יכולים לבקש סיוע ממפקדים, גורמי ת"ש, עובדות סוציאליות פיקודיות, רופאים, בקו התמיכה הפתוח של צה"ל, או מיועצת הרמטכ"ל לענייני מגדר. בנוסף לכך קבעה פקודת המטכ"ל שחייבים לטפל בפניות הללו באופן מיידי, תוך שמירה על סודיות, ומתן ייעוץ ותמיכה לאותם החיילים והחיילות. כמו כן, קיימת חובת דיווח על כל המקרים של הטרדות מיניות, תוך שמירה על סודיות ועל העדפות המתלונן בהליכים המשפטיים.
תגובת הצבא והתמודדות

צה"ל יזם לאורך השנים מספר צעדים לשיפור ההתמודדות עם הטרדות מיניות, כולל הקמת מרכז מהו"ת (מרכז התמודדות ותמיכה) בשנת 2012 המעניק מענה רגשי ופיזי לחיילים שחוו פגיעות מיניות, וכמו כן הוגברו המאמצים להעלאת המודעות וההסברה בקרב החיילים והמפקדים לגבי זכויותיהם ואופן הטיפול בתלונות. כמו כן, צה"ל עורך הדרכות תקופתיות למפקדים ולחיילים בנושא.
בדיונים שנערכו בוועדת החוץ והביטחון של הכנסת, הדגישו חברי הכנסת את החשיבות במיגור התופעה והכנסת תוכני מניעת הטרדות מיניות למערכי השיעור עם גיוס החיילים. הוועדה ציינה כשלים מתמשכים בטיפול צה"ל בנושא, כשהמטרידים חוזרים למקום עבודתם אף על פי שטרם הסתיימו ההליכים המשפטיים בעניינם, וקראה להבטיח סביבה בטוחה לחיילות וחיילים.
בנוסף, צה"ל מחייב את כל החיילים והמפקדים להשתתף בהדרכות תקופתיות בנושא מניעת הטרדות מיניות. ההדרכות כוללות לומדות אינטראקטיביות עם סרטונים ואיורים שמטרתן להעלות את המודעות ולחנך את המשרתים על זכויותיהם ועל האופן שבו יש לפעול במקרי הטרדה.
צה"ל מבצע גם סקרים למדידת אפקטיביות התהליכים ולשיפור מתמיד של ההתמודדות עם הטרדות מיניות. כמו כן, דובר צה"ל ציין כי ישנה חשיבות רבה לשמירה על אקלים יחידתי מכבד ובטוח לכל המשרתים, והצהיר על מחויבות הצבא להמשיך להילחם בתופעה באפס סובלנות.
תקריות בולטות

פרק זה טעון שכתוב. אנא תרמו לוויקיפדיה . ייתכן שתמצאו פירוט בדף השיחה.
תא"ל אופק בוכריס, שקיים יחסי מין עם חיילת ששירתה תחת פיקודו בתקופת שירותו כמפקד חטיבת גולני, הורשע בהתנהגות שאינה הולמת ובבעילה אסורה בהסכמה ונידון לתשעה חודשי מאסר על תנאי ולהורדה בדרגה אחת, לדרגת אלוף-משנה
סגן-אלוף דן שרוני הורשע ב-67 עבירות, כולל מעשים מגונים וחדירה לפרטיות, לאחר שצילם בסתר עשרות חיילות ואזרחיות במצבים אינטימיים. הוא שמר את הצילומים בתיקיות מסודרות על כונן נייד, ונתפס לאחר חקירת המשטרה הצבאית. החקירה העלתה כי שרוני פעל באופן מחושב ושמר את התמונות והסרטונים במשך שנים. הוא טען כי התקין את המצלמות כדי לגלות גניבות או שימוש בסמים, אך טענות אלו נדחו על ידי בית הדין הצבאי.
סא"ל ביחידה 8200 הודח מתפקידו בעקבות תלונה על הטרדה מינית של איש קבע צעיר ממנו. התלונה נבדקה ברמת היחידה בלבד ולא הועברה לחקירה פלילית במצ"ח.
לירן חג'בי, מפקד גדוד "צבר" לשעבר, הורשע בהתנהגות בלתי הולמת כלפי פקודתו מאי פאטל. חג'בי הודה במעשים במסגרת הסדר טיעון, הודח מהצבא, הורד בדרגה וחויב לפצות את פאטל ב-140 אלף שקלים.
באוקטובר 2019, לקראת פרסום תחקיר באולפן שישי שחשף שורה של טענות על הטרדות מיניות של תא"ל שי אלבז כלפי חיילות בשייטת 13, הוא נאלץ לפרוש לאלתר משירותו בצה"ל. בשל משך הזמן שחלף מאז המעשים שבוצעו, לכאורה, כעשור קודם לכן, ונוכח העובדה כי לא נתקבלה תלונה רשמית נגדו, צה"ל לא בדק את הטענות.
בשנת 1996 פקידה ששירתה תחת תא"ל ניר גלילי, מפקד המרכז הלאומי לאימונים ביבשה, הגישה תלונה נגדו על אונס, וגלילי הודה כי קיים עימה מפגשים בעלי אופי מיני. הפרקליטות הצבאית החליטה שלא להעמידו לדין בעקבות סירוב הפקידה להעיד נגדו. הוא הועמד לדין משמעתי בפני סגן הרמטכ"ל, מתן וילנאי, שנזף בו על התנהגות שאינה הולמת קצין צה"ל וגזר עליו עיכוב דרגה למשך שנתיים. בשנת 1999 ביקש הרמטכ"ל, שאול מופז, למנותו למפקד גיס בדרגת אלוף. הפקידה עתרה לבג"ץ, שאישר את קידומו בתפקיד, אולם פסל את העלאתו לדרגת אלוף, בנימוק שדרגה, שלא כמו תפקיד, היא עניין של סטטוס ואות הוקרה וגלילי אינו ראוי להוקרה בגלל מעשיו.
ראו גם

תקיפות מיניות בצבא ארצות הברית
אלימות מינית
הערות שוליים

↑  קורין אלבז-אלוש, 1,542 תלונות על עבירות מין בצה"ל – ורק 31 כתבי אישום: "כשל מתמשך בטיפול", באתר ynet, 4 בינואר 2022
1 2  1,542 תלונות בשנה – רק 31 אישומים: נתוני ההטרדות המיניות בצה"ל נחשפים, באתר חדשות 13, 4 בינואר 2022
↑  אריק בנדר, ‏ועדת החוץ והביטחון חשפה: זה מספר התלונות על הטרדה מינית שהוגשו בשנת 2020 בצה"ל, באתר מעריב אונליין, 5 בינואר 2022
1 2  מבקר המדינה, הטיפול של צה"ל בהטרדות מיניות, עמ' 156, באתר מבקר המדינה, ‏2006
↑  מבקר המדינה, הטיפול של צה"ל בהטרדות מיניות, באתר מבקר המדינה, ‏2006
↑  מבקר המדינה, הטיפול של צה"ל בהטרדות מיניות, עמ' 155, באתר מבקר המדינה, ‏2006
1 2  כרמל ליבמן, ‏יד קלה בטיפול בהטרדות מיניות? כך הגיבה בכירה בצה"ל לנתונים ולשאלות הקשות, באתר ‏מאקו‏, 2 באוקטובר 2020
↑  Ben David et al, Sexual harassment in the university and in the army in Israel, Book: Victimology and Human Security, 2012, עמ' ראו עמ' 389
↑  מבקר המדינה, דוח ביניים מיוחד:מוגנות משרתי החובה (חיילות וחיילים) ביחידות המשרד לביטחון הפנים, באתר מבקר המדינה, ‏נובמבר 2022
↑   איסור פגיעה על רקע מיני 33.0145, באתר צה"ל, 3 ביוני 1979
↑  כרמל ליבמן, ‏יד קלה בטיפול בהטרדות מיניות? כך הגיבה בכירה בצה"ל לנתונים ולשאלות הקשות, באתר ‏מאקו‏, 2 באוקטובר 2020
↑   "נמשיך להילחם בתופעה באפס סבלנות כדי למגר את ההטרדות המיניות", באתר צה"ל, 28 בנובמבר 2022
↑  טלי סטמבולצ'יק, ‏אפס סובלנות: הכירו את הלומדה החדשה למניעת הטרדות מיניות, באתר ‏מאקו‏, 31 בינואר 2018
↑   תגובת דובר צה"ל לדו"ח מבקר המדינה, באתר צה"ל, 28 בנובמבר 2022
↑  אור רביד ואמרי סדן‏, בוכריס יורד בדרגה במסגרת הסדר טיעון; השופטים: רצינו להחמיר את העונש, באתר וואלה, 2 בפברואר 2017
↑  יואב זיתון, סערה ב-8200: סא"ל הודח בשל תלונה על הטרדה מינית של איש קבע, באתר ynet, 25 במאי 2024
↑  שי לוי, ‏מת מג"ד צבר לשעבר שהורשע בהתנהגות בלתי הולמת, באתר ‏מאקו‏, 28 באפריל 2022
↑  אפרת לכטר, ‏פרשת ההטרדות בשייטת: העדויות שגרמו לתא"ל שי אלבז לפרוש מצה"ל נחשפות, באתר ‏מאקו‏, 25 באוקטובר 2019
↑  אפרת לכטר, ‏תא"ל שי אלבז מסיים את תפקידו ופורש מצה"ל בעקבות תחקיר אולפן שישי על הטרדות, באתר ‏מאקו‏, 23 באוקטובר 2019
↑  עקב טענות להתנהגות בלתי הולמת: מפקד שייטת 13 לשעבר פורש, באתר ynet, 23 באוקטובר 2019
 יניב קובוביץ, בשל הזמן שחלף, צה"ל לא בודק את הטענות שתא"ל בחיל הים הטריד מינית, באתר הארץ, 23 באוקטובר 2019
↑  תני גולדשטיין, מנכ"ל סונול החדש הורשע בעבר בהתנהגות לא הולמת בצה"ל, באתר ynet, 30 באוגוסט 2010.
↑  בג"ץ 1284/99 פלונית נגד הרמטכ"ל ואחרים, ניתן ב-28 במרץ 1999
בג"ץ אסר להעלות את תא"ל ניר גלילי לדרגת אלוף ולקדמו בתפקיד בצה"ל, באתר גלובס, 28 במרץ 1999;

שגיאות פרמטריות בתבנית:אתר צה"ל 
סוג לא תואם [ 3 ]  נעם טל, 1999 - פרשת ניר גלילי, באתר צה"ל
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "עבירות מין בצה"ל".
רפאל ואן דר וארט

רפאל פרדיננד ואן דר וארט (בהולנדית: Rafael Ferdinand van der Vaart; נולד ב-11 בפברואר 1983 בהימסקרק, הולנד) הוא כדורגלן עבר הולנדי אשר שיחק בעמדת הקשר. לזכותו של ואן דר וארט 109 הופעות במדי נבחרת הולנד.